TVDไฟไหม้สูญ45ล.กำไรโตน้อยกว่าปีก่อน
&#8220;ทีวี ไดเร็ค&#8221; เซ็ง ไฟไหม้คลังสินค้าเสียหาย 45 ล้านบาท ฉุดกำไรปีนี้ต่ำกว่าปีก่อน เผยมีประกันครอบคลุมความเสียหายทั้งหมด
19 ต.ค. 2555

“ทีวี ไดเร็ค” เซ็ง ไฟไหม้คลังสินค้าเสียหาย 45 ล้านบาท ฉุดกำไรปีนี้ต่ำกว่าปีก่อน เผยมีประกันครอบคลุมความเสียหายทั้งหมด 
นายทรงพล ชัญมาตรกิจ ประธานกรรมการบริหารและประธานเจ้าหน้าที่บริหาร บริษัท ทีวี ไดเร็ค (TVD) เปิดเผยว่า บริษัทได้สำรวจความเสียหายจากเหตุเพลิงไหม้คลังสินค้าของบริษัท เมื่อคืนวันที่ 17 ต.ค.ที่ผ่านมา พบว่ามีความเสียหายเบื้องต้นประมาณ 45 ล้านบาท และอาจกระทบยอดขายของเดือนนี้ประมาณ 1015% เนื่องจากการส่งสินค้าจะล่าช้าออกไปเล็กน้อย แต่เชื่อว่ายอดขายจะกลับมาฟื้นตัวในช่วงเดือน พ.ย.ธ.ค.นี้ และเป็นช่วงไฮซีซัน โดยบริษัทยังคงเป้ารายได้รวมในปีนี้ไว้ที่ 2,200 ล้านบาท 
“คลังสินค้าที่ไฟไหม้เป็นของบริษัท เจดับเบิ้ลยูดี (JWD) อินโฟ โลจิสติกส์ ซึ่งบริษัทไปเช่าไว้ มีสัญญาชดเชยค่าเสียหายชัดเจน บริษัทจะได้รับชดเชยบางส่วน ขณะเดียวกันบริษัทได้ทำประกันภัยทั้งหมด รวมทั้งค่าเสียโอกาสทางธุรกิจไว้กับบริษัท ทิพยประกันภัย ในวงเงิน 431 ล้านบาท ครอบคลุมความเสียหายได้ทั้งหมด” นายทรงพล กล่าว 
อย่างไรก็ตาม ความเสียหายทั้งหมดจะบันทึกลงในงบการเงินปีนี้ แต่ไม่แน่ใจว่าเงินชดเชยจะได้รับทันปีนี้หรือไม่ หากไม่ทันก็จะทำให้กำไรในปีนี้ลดลงจากปีก่อนที่มีกำไร 74.60 ล้านบาท จากเดิมที่คาดว่ากำไรจะเติบโตขึ้น
บริษัทยืนยันว่าสามารถดำเนินธุรกิจต่อไปได้ โดยเบื้องต้นได้ประสานงานกับเจ้าของสินค้าในประเทศทุกรายให้นำสินค้าเข้ามาขายทดแทน พร้อมเร่งนำสินค้าจากต่างประเทศเข้ามาขายให้เร็วขึ้น และบริษัทยังมีศูนย์กระจายสินค้าอีก 2 แห่งใหญ่ และอีก 75 แห่งย่อย 
ด้านราคาหุ้น TVD ทรุดตัวหนักตั้งแต่เปิดการซื้อขาย ราคาลดลงแตะจุดต่ำสุดที่ 5.75 บาท ลดลง 1.05 บาท หรือ 15.44% และเด้งมาปิดที่ 6.70 บาท ลดลง 0.10 บาท มีมูลค่าการซื้อขาย 78 ล้านบาท